정조 8년 · 목
予謂領議政鄭存謙曰。卿之神觀頓減。可知添損。今日則先爲退去調攝也。存謙曰。臣有罪未勘。宜不敢登筵。而國賊未討。輿憤漸激。他不可顧。敢此申籲矣。予曰。旣有故事。故向日箚批。貼黃以送。一則李顯永上疏時事。一則李得臣處分時事也。此非予欲塞言者之意。誠以廷臣。若或有一分貽慽之事。則不宜更提故也。予之此心。卿等亦當諒之矣。向於徐判府入侍時。以不誠二字言之。卿等則聞此。必以爲自引之端。而大抵近日朝象。全不成樣。大臣率諸宰懲討。是何等大事。而其始也。旣無頭緖。其停也。雖緣事理之當停。而以外面觀之。則又無節拍。事之不誠。孰甚於斯。今又忽地請討。貽慽予心。卿等之不以貽慽爲念。則任自爲之。而若論以事理。則語曰。明其爲賊。賊乃可服。今此重臣之罪。有何可明之端耶。雖欲殺之。旣不得服其心。則寧不爲之冤乎。今之討罪重臣者。有二件事。而第一件事。則洗草之後。無可憑考。第二件事。予於批答。亦不能細及。而蓋其家人云者。終不成說。其家人。則旣於庚子七月竄配。而壬寅正月。大臣始言之。抑於其間。以言語書札。相通於家人而知之乎。不然則三年後始筵白。亦可謂之緩於懲討矣。此事以此以彼。終不可究竟矣。卿等雖未及發說。而又有一說。近來以上疏中文字爲罪。而文字抉摘。固非朝廷之美事。且重臣文字口氣。本自如此。何必深罪乎。未徹之疏。旣不可成案。且車蓋亭詩成案。亦是元祐諸賢失着。則今豈可效尤。而不顧開荊棘之嫌乎。重臣文字本如此。向時衛玠云云。亦是不善爲之語。予亦爲重臣惜之。而若以此爲逆。則豈其成說乎。前之兩件事。旣不敢復言。故又以此聲罪。未見其穩當也。存謙曰。文字之罪。本非大何。而濟恭之素有負犯者。又有此悖語。故輿情益咈鬱矣。予曰。朝廷事亦可笑也。自丙申至于今九年之後。始以此事爲言乎。卿等之擧。極其過當。若有新罪案。而事證明白。則予當從卿等之請也。存謙曰。年前上敎。亦以關係隄防爲敎矣。予曰。關係隄防。卽此事也。日前箚批。始以卿擧措。何以戲劇云云矣。更思之。卿等聞此。必有胥命。故改之矣。予於此事。一番提說。則五內悲隕。卿等則何其看作例事。不難爲說耶。左議政李福源曰。嚴正厥罪。還收備忘。則世道朝象。庶可鎭安矣。予曰。本事卿豈不領會耶。不念貽慽予心之爲可悶。誠亦慨然矣。右議政金熤曰。上心貽慽。則臣等之心。亦何敢安乎。第事關逆節。不可仍置。司直金華鎭等。一齊進前曰。一國公共之論。殿下安得不許施乎。予曰。諸備堂則就坐。蔡濟恭誠若有罪。則一臺臣足可討之。今日擧措。豈不過當乎。此何光景。司直徐有慶曰。此乃公共之論。而未承允兪。誠極抑塞矣。予曰。不須說一國公共之論。雖天下之論。予則決知其不可。決不當聽施矣。有慶等曰。恐傷先王之明一句。尤可見其不道之習矣。予曰。君臣之間。貴相無隱。向與金載瓚有所云云。筵說雖秘。父子之間。似或聞知。而今日擧措。可謂妄想。卿等不當入來而入來矣。存謙曰。濟恭今番之疏。尤可見眼無朝廷之心矣。予曰。今日朝廷之不尊。是卿等使之然也。言議之地。足可爲之。而當此極炎。大臣諸宰。交口力爭。體貌擧措。俱不成說。予意則爲尊朝廷之體貌。欲爲結果此事。而奈兹文字抉摘。亦非美事。何哉。存謙曰。臣等亦非欲以此疏爲其罪案主宰。旣有難貰之負犯。故如是矣。予曰。此重臣此等事。誠爲短處。圭角大露。是其本色也。熤曰。漏網之說。雖或有之。幷去罪名。古所未聞也。予曰。此何擧措。畢竟決難句斷。而如是爲之。國體大損。今日朝廷。卿等誤之也。駭四方之瞻聆。豈細故哉。一向相持。不得請。則卿等自有引去之路。而卿等引去之後。朝廷則何以處之耶。近來朝象風俗。全不成說。中夜思之。不覺背汗矣。不改今日之習。蔡濟恭雖依卿言施罪。世道終難鎭定。卿等豈或以旣始旋止爲難乎。予意不然。以謂及此時中止。然可以爲桑楡之收矣。熤曰。今有二道焉。濟恭若不嚴討。則臣等被罪然浚。事面始有着落矣。予曰。不誠誤國等貴言。卿等亦豈不慮之乎。卿等試思之。卿雖自引。蔡濟恭決難置辟。大臣引去。雖非細故。國之失刑。亦豈可顚倒乎。且卿等之胥命。何其頻數耶。左右相卽讀書之人。試思之。往古來今。或有似此世界乎。如此朝廷。古豈有之。先正朝廷而後。可治蔡濟恭之罪矣。申耆之疏。不言本事。故處分止於削板矣。予若不顧殺諫臣之嫌。而嚴治申耆。則未必卿等之如是來爭也。今以不深治申耆之故。謂予緩於此事。有此煩請耶。福源曰。被罪三司。收還罪名。則殿下之好惡。可以明示矣。予曰。予豈樂爲此鉗制之術耶。目今朝象日非。不得不如是耳。存謙曰。若使蔡濟恭。無他罪案。則向者看殺衛玠之語。亦足譴罷。而今則此等事。反爲緦小功之察矣。予曰。蔡濟恭雖施罷職薄罰。朝廷擧措不成矣。熤曰。臣等愚迷。實不知下敎旨意耳。予曰。雖罷職不可施故也。第一件事。到今不可言。若其第二件事。今日試思究竟之道。則李判府之三年後豈可爲眞案乎。其所謂竄者。卽樂彬也。樂彬旣竄之後。大臣亦豈可與之酬酢乎。若然。則今日卿等。亦當往問蔡濟恭之事於其子侄乎。若如是爲言。則反有傷於李判府。卿等獨不念此乎。其亦不仁矣。福源曰。大臣所奏之事。不必如是究竟矣。予曰。大臣非庶官之比。尤豈可以不究竟乎。予之俄所云。云如或不然。則卿等須卞柝焉。若謂之緩討於三年後。則甚非爲大臣之意。若謂之大臣與竄者相通。則卿等設以身處之。亦當如何耶。兵曹判書徐有隣曰。此事特始發於李判府之口。而便是國言也。予曰。其時延恩門入侍大臣。亦有云云之說矣。熤曰。事係僚相。不可索言。而其時蔡濟恭章奏。口氣可怕。故大臣膽氣本小。奏對如是矣。予曰。卿亦失言矣。大臣豈㥘於蔡濟恭者耶。李魯春箚語中無足道三字。亦可謂駁疏中初見者。故予果處分矣。熤曰。莫非臣等不誠之致。乞被譴罰。予曰。何以處之則好耶。若欲出一節拍。則言辭之際。必致卿等之待命。待命豈可日日可爲之事乎。熤曰。臣等被譴然後。事兩可成矣。予曰。爲一重臣。豈可罷三相乎。存謙曰。先被郵罰。是所望也。予曰。卿之病勢。如此。一得休養。亦無妨矣。福源曰。臣意則不然。若以此事之不當請而被罪。非所願也。予曰。人見亦自不同。卿之不爲引義。亦何傷乎。諸備堂又齊聲仰請。予曰。備堂何不就坐。此亦國體所關矣。仍各就坐。次對爲之。存謙曰。臣以輿疾之義入來。而廟謨無所仰達者矣。予曰。洪忠監司辭疏來到。欲問卿等而處之矣。旣曰難於行査云。則何以處之耶。有隣曰。此言萬萬惶悚而宋載經被誣。本非大事。則今日非講論廟謨之日也。惟願速賜處分矣。予曰。世道之至此。專由於出入近密之臣。兵判卽余期待者。而所奏猶如此。故外間則必以爲予意亦然矣。沈豐之日昨所奏。非不欲痛斥。而亦恐因此。而朝廷之上無完人。故姑含默矣。予之斷斷一心。可質彼天。交相攻擊之風。予甚惡之。反戈之際。豈不有傷乎。禮曹參判徐有防曰。蔡濟恭。一言而蔽之曰。君父之讎也。不可不明示典刑矣。予曰。何以謂之君父之讎也。熤曰。不道之言。非讎而何。予曰。不道之說云云。今始初有矣。存謙曰。其章奏已盡彰露矣。予曰。卿等就坐。不須更煩也。錦伯疏何以處之耶。存謙曰。道臣不當用嫌於行査矣。予曰。左右相之意亦然乎。不當行査豈。是成說乎。予曰。然則領相覄奏。熤曰。蔡濟恭逆節漸露。而王章不施。莫非臣等之罪也。予曰。逆節直指何事耶。熤曰。言語文字。無非凶逆。予曰。重臣文字之失。豈可謂之逆乎。予謂吏判李在簡曰。銓郞新出矣。李祖承似難行公。故果使區處矣。不通獻納而直除銓郞。有例乎。在簡曰。古亦有例矣。存謙曰。洪文泳向論蔡濟恭事。今番歲抄。未蒙收敍。臣謂此等人。當爲收用矣。予曰。人豈可終棄。亦當有收用之日矣。熤曰。世道之憂。不可不念。雖以私憤言之。君父之讎未復。豈可爲人乎。予曰。何謂私憤。熤曰。比之閭巷之民。其父受辱於人。其子之心。寧不絕憤乎。予曰。次對爲之。熤曰。君父之讎不復。豈有建白他事之暇乎。予曰。大臣就坐。領相先退調息好矣。存謙曰。臣退之後。廓揮乾斷。予曰。卿則早退憤攝。是所望也。存謙曰。有罪不勘之臣。何以善攝乎。予曰。諸宰有可達之事。進前也。藥院提調李★(土+甲)曰。 惠慶宮湯劑。當書榻敎乎。予曰。姑不進服。不必出榻敎。只書於製藥册也。都政何日爲之。在簡曰。二十四日欲爲之。祿都目則明當爲之矣。予曰。魚錫定與禮判。有何世嫌乎。金履素曰。魚錫定之父。嘗論臣家事。大體則與徐有寧相似矣。訓鍊大將具善復曰。宮墻改築。事係重大。請下詢大臣處之。予曰。大臣意何如。福源曰。臣未諳本事矣。善復曰。 大報壇齋室後逼窄。故今欲更定宮墻於集成門外矣。予曰。若然則大報壇宮墻外。不得巡檢。亦是未安矣。善復曰。 社稷 景慕宮。皆無巡更之法矣。予曰。然則更設掖門於集成門外。以爲巡邏往來之路如何耶。善復曰。拱辰門集成門。俱設掖門。則似便好矣。福源曰。若設掖門。則夜開晝閉。事面如何矣。予曰。左相之論。大經大法矣。善復曰。石材皆已準備。而把守之擧甚難。臣意則當築處百餘間。分三處始役。則十餘日之內。足可畢役矣。予曰。禁御兩將意如何。李柱國曰。臣等意亦無同異矣。予曰。然則依此爲之好矣。善復曰。伐木之役。亦當卽始矣。予曰。虎患果是緣木以入耶。善復曰。墻內外橫臥木。實爲虎入堦梯矣。予曰。古則養虎於闕內。以 顯廟行狀觀之。古亦然矣。木之可伐者幾株耶。善復曰。六七株矣。予曰。依此爲之好矣。戶曹判書鄭一祥曰。內宮墻。是自戶曹爲之者。今日內涓吉擧行乎。予曰。今日已晩。伐木日看審後。擇日好矣。一祥曰。擇日後草記乎。予曰。不必草記。只言送于政院。明日與訓將試看審役處後。經紀伐木也。兵判取才盡爲之乎。徐有隣曰。䠶則盡爲之。講則未及爲之矣。